РЕШЕНИЕ EUCAP SAHELNIGER/1/2014 НА КОМИТЕТА ПО ПОЛИТИКА И СИГУРНОСТ
от 14 януари 2014 година
за удължаване на мандата на ръководителя на мисията на Европейския съюз по линия на ОПСО в Нигер (EUCAP Sahel Niger)
(2014/18/ОВППС)
КОМИТЕТЪТ ПО ПОЛИТИКА И СИГУРНОСТ,
като взе предвид Договора за Европейския съюз, и по-специално член 38, трета алинея от него,
като взе предвид Решение 2012/392/ОВППС на Съвета (1) от 16 юли 2012 г. относно мисия на Европейския съюз по линия на ОПСО в Нигер (EUCAP Sahel Niger),
като има предвид, че:
(1)
По силата на член 9, параграф 1 от Решение 2012/392/ОВППС Комитетът по политика и сигурност (КПС) е оправомощен, в съответствие с член 38 от Договора, да взема необходимите решения с цел упражняване на политически контрол и стратегическо ръководство на мисията на Европейския съюз по линия на ОПСО в Нигер (EUCAP Sahel Niger), включително решението за назначаване на ръководител на мисията.
(2)
На 12 ноември 2013 г. КПС прие решение EUCAP Sahel Niger/2/2013 (2), с което назначи г-н Filip DE CEUNINCK за временно изпълняващ длъжността ръководител на мисията EUCAP Sahel Niger от 1 ноември до 31 декември 2013 г.
(3)
На 5 декември 2013 г. върховният представител на Съюза по въпросите на външните работи и политиката на сигурност предложи удължаването на мандата на г-н Filip DE CEUNINCK като временно изпълняващ длъжността ръководител на мисията EUCAP Sahel Niger, считано от 1 януари 2014 г. до назначаването на новия ръководител на мисията EUCAP Sahel Niger.
ПРИЕ НАСТОЯЩОТО РЕШЕНИЕ:
Член 1
С настоящото мандатът на г-н Filip DE CEUNINCK като ръководител на мисията на Европейския съюз по линия на ОПСО в Нигер (EUCAP Sahel Niger) се удължава до назначаването на новия ръководител на мисията EUCAP Sahel Niger.
Член 2
Настоящото решение влиза в деня на публикуването му.
То се прилага от 1 януари 2014 г.
Съставено в Брюксел на 14 януари 2014 година.